VSK sklep I Cp 523/2003
Sodna praksa višjih sodišč, 2004-03-31

Sklep o dedovanju je ugotovitvena odločba, v kateri se ugotovi obseg zapuščine in razglasijo dediči. Izpolnitveni oz. dajatveni izreki v takšen sklep ne sodijo, razen če je med dediči sklenjen sporazum, ki ga sodišče povzame v sklep o dedovanju in gre v takem delu po vsebini za sodno poravnavo.

Pritožbi se ugodi, izpodbijani sklep se v točki IV r a z v e l j a v i .

Sodišče prve stopnje je v zapuščinski zadevi izdalo sklep o dedovanju, v katerem je ugotovilo, da spada v zapuščino po pokojnem I.J. 665 delnic A., d.d., 1082 delnic M.l. d.d., 60 delnic M.l.h. d.d. in 285 delnic K.d.- PBON ter hranilna vloga pri banki z zneskom na dan 20.8.2002 47.732,00 SIT. Kot zakonitega dediča je razglasilo zapustnikovega nečaka D.J.iz K. V III. točki izreka je ugotovilo, da je MOK zapustniku dajala družbeno pomoč, ki znaša na dan 22.1.2003 4.102.514,82 SIT. V IV. točki izreka je odločilo, da spada v zapuščino tudi znesek v višini 635.000,00 SIT in je D.J. naložilo, da je ta znesek dolžan do 30.4.2003 nakazati na račun MOK, ker bo sicer ta to terjatev lahko izterjala v izvršbi. Ugotovilo je, da postane zapuščina last MOK. Proti sklepu o dedovanju je vložil pritožbo D.F. Izpodbija samo odločitev s katero mu je naloženo, da mora nakazati znesek 635.000,00 SIT MOK, ker sicer ta lahko znesek izterja v izvršbi. V obrazložitvi pojasnjuje, da je ta znesek porabil za pogreb pokojnega strica I.J.. Na hranilni knjižici je imel zapustnik shranjena sredstva, ki so bila namenjena prav za njegov pogreb, zato je center za socialno delo dvig teh sredstev odobril. Center za socialno delo je izdal odločbo, da je ta denar lahko dvignil in z njim poravnal pogrebne stroške. Vsa dokazila v zvezi s temi stroški je predložil centru za socialno delo, ponovno pa jih prilaga tudi tej pritožbi. MOK je odgovorila na pritožbo. V odgovoru navaja, da stroški, ki jih je imel dedič s pogrebom na višino terjatve MOK ne vplivajo. Nikjer ni določeno, da se ti stroški poravnajo iz zapuščine. Te stroške krije v skladu z 20. členom ZPPDUP bodisi dedič ali v določenih primerih občina. Pritožba je utemljena. V tej zadevi je bil izdan sklep o dedovanju. Vsebina takšne odločbe je predpisana v 214. členu Zakona o dedovanju. Gre za ugotovitveno odločbo, v kateri se ugotovi obseg zapuščine in razglasijo dediči. Izpolnitveni oz. dajatveni izreki v takšen sklep ne sodijo, razen če je med dediči sklenjen sporazum, ki ga sodišče povzame v sklep o dedovanju in gre v takem delu po vsebini za sodno poravnavo. Zato zapuščinsko sodišče ni imelo nobene podlage, da s sklepom o dedovanju nalaga zakonitemu dediču plačilo določenega denarnega zneska MOK Tega denarnega zneska v zapuščini ni, ker je bil porabljen za stroške pogreba zapustnika. Ker gre za denarni znesek (generično stvar), ki ga ni, bi tudi v primeru, če bi bil spor med MOK in zakonitim dedičem, ali določen znesek dvignjene vsote spada v zapuščino (če bi npr. občina menila, da so prikazani pretirani stroški), ne bila potrebna prekinitev zapuščinskega, saj ima MOK možnost v tem primeru vložiti direktno dajatveno tožbo proti dediču. Stališče v odgovoru na pritožbo, da je dedič iz svojih sredstev dolžan kriti stroške pogreba, pa je sploh zmotno. Dedič res odgovarja tudi za dolgove zapuščine, vendar samo do višine vrednosti podedovanega premoženja. Če ni podedoval nič, potem tudi njegove odgovornosti za ta dolg ni. Izpodbijani sklep je v točki IV izreka nezakonit, zato je pritožbeno sodišče v tem delu odločbo sodišča prve stopnje razveljavilo (3. odst. 365. člena ZPP v zvezi s členom 163 ZD).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.